Det var onsdag ved at gå helt galt på en landevej, da en lastbilchauffør overhalede en taxa. Nordjysk vognmandsfirma beklager.

I otte år har Michal Markiewicz kørt taxa for Aarhus Taxa. Han bruger mange timer på vejene, og sent onsdag eftermiddag var han der igen, da han var på vej fra Aarhus til Viborg med en kunde. Se videoen af episoden her . Pludselig bliver han opmærksom på lastbil bag sig. Det var på rute 26 mellem Ans og Rødkærsbro. - Det regnede, var mørkt, og temperaturen lå kun lidt over frysepunktet. Der lå hele tiden tre-fire biler foran mig, og vi kørte alle lidt under hastighedsbegrænsningen (90 kilometer i timen, red.), fortæller han. Lastbilen havde været bag Michal Markiewicz siden omkring Sabro, og nu kom den meget tæt på. - Han var lige bag mig. Jeg blev blændet af hans forlygter i mine spejle. Der har højst været 10 meter mellem ham og min vogn. Der var ingen grund til det. Kunne været gået galt Michal Markiewicz følte det som om, lastbilchaufføren ville have ham af vejen. - Det virkede til, at han havde travlt. Han ville bare gerne skubbe mig og de andre fra vejen. Han var meget tæt på. Jeg ville ikke engang holde den afstand i en personbil, fortæller han. Han overvejede et par gange at køre ind til siden for at lade lastbilen komme forbi. Der var ikke mulighed for selv at overhale. Han bestemte sig dog for at blive på vejen, men mellem Ans og Rødkærsbro kørte lastbilen pludselig ud i overhalingssporet. - Det kunne være gået galt, da han begyndte at køre ind i vognbanen igen. Da var han stadig på min højde. Jeg kunne enten køre i rabatten eller klodse bremserne, hvis det havde været mere pludseligt, siger han. Blev presset Michal Markiewicz' dashcam i bilen optog episoden. På videoen kan man se, at en modkørende bil var ved at blive torpederet af lastbilen, som trak ind på midten af vejen. - Han valgte at placere sig midt på vejen, så både jeg og den modkørende blev presset ud mod rabatten, siger den chokerede taxachauffør. Den pågældende lastbil er fra vognmandsfirmaet Agersted Vognmandsforretning med hovedkontor i Dronninglund i Vendsyssel. Her har man set videoen. En af firmaets chauffører har erkendt, at det er ham, der kørte lastbilen. - Det er dybt beklageligt, og det er ikke i orden, siger medejer Per Nyrup Jensen. Han fortæller, at den unge chauffør er meget brødebetynget af situationen, og at chaufføren har ringet til Aarhus Taxa og undskyldt for overhalingen. - Han fortæller, at han fejlvurderede den modkørende og blinker ind til højre, da han kan se, at han har fejlvurderet. Men vi er lidt rystede over det. Alle kan begå fejl, men det skal ikke komme til gene for andre, siger Per Nyrup Jensen. Når chaufføren kommer tilbage, vil Per Nyrup Jensen sætte sig ned sammen med ham og kigge videoen igennem. - Det er heldigt, at der ikke sker mere, end der gør. Han har nu set, hvor alvorligt det kan gå, hvis man laver en enkelt lille fejl, og han er meget ked af det, han har lavet, siger virksomhedsejeren. Mere politi TV2 ØSTJYLLAND har i flere artikler i efteråret 2022 fortalt om vejvrede og folk, som kører hasarderet i trafikken. Dengang sagde FDM, bilisternes interesseorganisation, at man håber på, at der bliver større fokus på ordentlighed på vejene. - Vi så gerne, at der igen kom mere politi på vejene til netop at sørge for, at folk opfører sig ordentligt, sagde chefkonsulent Dennis Lange i den forbindelse.